P6_TA(2006)0356

Sri Lanka

Europa-Parlamentets beslutning om Sri Lanka

Europa-Parlamentet,

- der henviser til sine tidligere beslutninger om Sri Lanka af 18. maj 2000 [1], 14. marts 2002 [2], 20. november 2003 [3], om EU's bistand til ofrene for flodbølgen i Det Indiske Ocean af 13. januar 2005 [4] og om situationen i Sri Lanka af 18. maj 2006 [5],

- der henviser til Rådets afgørelse af 29. maj 2006 [6] om at opføre De Tamilske Tigre (LTTE) på listen over enheder, der er omfattet af specifikke restriktive foranstaltninger med henblik på at bekæmpe terrorisme,

- der henviser til erklæringen af 30. maj 2006 fra medformændene for Tokyo-konferencen om genopbygning og udvikling af Sri Lanka,

- der henviser til appellen af 12. august 2006 fra Tokyo-konferencens deltagerlande (EU, USA, Japan, Norge) om, at begge parter bragte alle brud på våbenhvilen fra 2002 til ophør,

- der henviser til EU's formandskabs erklæring af 17. august 2006 om Sri Lanka,

- der henviser til Tokyo-erklæringen af 10. juni 2003 om genopbygning og udvikling af Sri Lanka, som kædede donorstøtte sammen med fremgang i fredsprocessen,

- der henviser til våbenhvileaftalen mellem Sri Lankas regering og LTTE, som trådte i kraft den 23. februar 2002,

- der henviser til Oslo-erklæringen fra december 2002, hvori Sri Lankas regering og LTTE aftalte at undersøge en løsning på grundlag af en føderal struktur inden for et forenet Sri Lanka,

- der henviser til forretningsordenens artikel 115, stk. 5,

A. der henviser til, at situationen i Sri Lanka i de seneste måneder er blevet stærkt forværret, at flere hundrede mennesker er dræbt, omkring 200000 er fordrevet fra deres hjem, 500000 civile på Jaffnahalvøen er afskåret fra livsvigtige fødevare- og vandforsyninger, og at livsnødvendigt genopbygningsarbejde efter tsunamien er blevet afbrudt,

B. der henviser til, at den internationale observatørmission, SLMM, har konstateret, at det var LTTE, som stod bag bombningen af en bus med civile passagerer under et landmineangreb den 15. juni 2006, hvor 64 mennesker blev dræbt og over 80 blev kvæstet i Kebetigollewa i det nordlige Sri Lanka, og har erklæret, at der var tale om en alvorlig krænkelse af våbenhvileaftalen,

C. der henviser til, at undladelsen af at gribe muligheden for at genoptage fredsforhandlingerne alvorligt har mindsket muligheden for reelt politisk fremskridt,

D. der henviser til, at SLMM har konstateret, at 17 bistandsarbejdere, som var ansat af den franske humanitære organisation Action Against Hunger, var blevet skudt af regeringsstyrker i Muttur,

E. der henviser til, at SLMM er blevet stærkt reduceret, og at mange af observatørerne er trukket tilbage fra det nordlige og østlige Sri Lanka som følge af et ultimatum fra LTTE,

F. der erindrer om, at det er af afgørende betydning, at alle konfliktens parter respekterer menneskerettighederne og de humanitære bestemmelser ikke blot som en øjeblikkelig reaktion i den forværrede situation, men som et grundlæggende element i en retfærdig og varig løsning på konflikten,

G. der henviser til, at en aftale om at dele den internationale bistand efter tsunamien aldrig er blevet ordentligt gennemført, at genopbygningen har været langsom, og at der er reel bekymring for, at bistandsmidler er blevet misbrugt,

1. beklager den omfattende og udbredte vold, der er blusset op igen, og sammenbruddet i fredsforhandlingerne; er alarmeret over forværrelsen af sikkerhedssituationen med militære sammenstød i den østlige og nordlige del af landet; understreger, at en øjeblikkelig genetablering af den formelt stadig eksisterende våbenhvileaftale er afgørende for ethvert fremskridt i retning af en politisk løsning og en varig fred;

2. fordømmer de daglige angreb i og omkring Jaffna, Trincomalee og Batticaloa, som har betydet meget store menneskelige lidelser, og hvor flere hundrede civile og militærpersoner er blevet dræbt; bemærker, at det muslimske samfund i den østlige del af landet har lidt uforholdsmæssigt meget under genoptagelsen af kampene, og at 50000 mennesker alene i Muttur er blevet fordrevet;

3. beklager dybt mordet på 17 srilankanere, som arbejdede for den franske ngo "Action Against Hunger" i Muttur; anerkender regeringens indledning af en fuldstændig undersøgelse af hændelsen og deltagelsen af en retsmedicinsk ekspert, der er stillet til rådighed af den australske regering; anmoder igen om effektive og upartiske undersøgelser af alle påståede grusomheder og alvorlige menneskerettighedskrænkelser, og om at loven vil blive bragt i fuld anvendelse mod dem, som findes medskyldige i disse handlinger;

4. fordømmer operationen mod Mullaitivu den 14. august 2006, hvor 51 børn og unge mennesker blev dræbt;

5. glæder sig over, at Sri Lankas præsident Mahinda Rajapaska har meddelt, at han har til hensigt at indbyde en international gruppe af højtstående personer som observatører i forbindelse med undersøgelser af bortførelser, forsvindinger og udenretlige drab; mener, at tilstedeværelsen af en uafhængig, troværdig og effektiv kommission i mellemtiden vil være et modigt skridt, der vil kunne bryde den onde cirkel med vold i Sri Lanka; anbefaler, at regeringen i Sri Lanka rådfører sig med FN's højkommissær for menneskerettigheder, Louise Arbour, i forbindelse med oprettelsen af kommissionen for at sikre, at den er uafhængig og effektiv;

6. understreger, at der på lang sigt er behov for en vidtrækkende menneskerettighedsaftale mellem parterne, at en sådan aftale kan fremmes ved gennemførelse af en effektiv og uafhængig international observatørmission, der supplerer aftalen med efterfølgende kontrol på lokalt plan som anbefalet af FN's særlige rapportør, Philip Alston, med uhindret adgang til de områder, som regeringen og LTTE kontrollerer;

7. understreger, at det er nødvendigt, at de regeringsstyrker, der er involveret i bekæmpelse af oprør og nationale sikkerhedsforanstaltninger, udviser mest mulig tilbageholdenhed i overensstemmelse med folkeretten for at begrænse risikoen for tab af uskyldige civiles liv, og at disse optræder ulasteligt i forbindelse med alle deres aktioner; anbefaler, at Sri Lankas regering styrker sin nationale politistyrke for at sikre, at politiets efterforskning af alle vilkårlige henrettelser er effektiv; anbefaler, at forfatningsrådet straks udnævner medlemmer af den nationale politikommission, som fastsat i forfatningen, og at denne kommissions vigtige rolle i forbindelse med fremme og disciplinering af politibetjente bekræftes; anbefaler vedtagelse af programmer til ansættelse af tamilske og tamilskkyndige politibetjente, der navnlig skal arbejde i den nordlige og østlige del af landet, samt programmer til uddannelse af alle politireservister i kriminologiske undersøgelser og efterforskning;

8. gentager fordømmelsen af det forfærdelige misbrug af børn gennem rekrutteringen af børnesoldater, hvilket er en krigsforbrydelse, og opfordrer alle oprørsgrupper til at standse denne praksis, løslade de børnesoldater, de har rekrutteret og afgive en principerklæring om, at de i fremtiden ikke længere vil rekruttere børnesoldater; opfordrer Sri Lankas regering til at træffe retlige foranstaltninger for at forhindre denne praksis og gøre den ulovlig; glæder sig over udnævnelsen af ambassadør Alan Rock fra Canada til særlig rådgiver for Radhika Coomaraswamy, FN's særlige repræsentant for børn i væbnede konflikter, til at lede en undersøgelsesdelegation til Sri Lanka vedrørende dette emne;

9. fordømmer LTTE-ledelsens konstante uforsonlighed, idet den gentagne gange har afvist mange muligheder for fremskridt, herunder decentralisering på provinsplan og i provinsrådene, decentralisering på regionalt plan og i regionalrådene, samt muligheden for at oprette en føderation med decentralisering på nationalt plan;

10. udtrykker bekymring over, at elementer på begge sider i Sri Lanka er opsat på at skabe konflikter og insisterer på, at de af hensyn til befolkningen i Sri Lanka afholder sig herfra;

11. opfordrer derfor til en omgående, fuldstændig og verificerbar afslutning på fjendtlighederne, herunder politiske mord og selvmordsbomber, og opfordrer Prabhakaran og Karuna til omgående at genoptage fredsforhandlingerne på et konstruktivt grundlag med Sri Lankas regering;

12. opfordrer til, at alle parter i konflikten udviser respekt for menneskerettighederne og de humanitære principper, ikke blot som et øjeblikkeligt svar på den forværrede situation, men som en grundlæggende basis for en retfærdig og varig løsning på konflikten;

13. opfordrer alle parter i konflikten til at garantere SLMM's sikkerhed til enhver tid; beklager, at LTTE har insisteret på tilbagetrækning af alle EU-borgere fra SLMM; påskønner den uvurderlige indsats, som de danske, finske og svenske observatører, der nu forlader Sri Lanka, har ydet; slutter op om Island og Norge, der øger det antal observatører, de stiller til rådighed for SLMM, og udtrykker håb om, at SLMM bliver i stand til at varetage sine opgaver uden frygt for fjendtlige aktioner; opfordrer Rådet til enten finansielt eller teknisk at støtte foranstaltninger, som vil kunne afhjælpe tabene og bibringe SLMM nyt udstyr, således at SLMM kan klare de udfordringer, der knytter sig til dens opgave;

14. opfordrer regeringen og LTTE til at sikre humanitære hjælpearbejdere, FN-organisationer og våbenhvileobservatører uhindret adgang til alle dele af landet og garantere deres sikkerhed;

15. opfordrer Sri Lankas regering til klart at definere kravene for ngo'ers virke i den nordlige og østlige del af landet, til at fremskynde proceduren for udstedelse af arbejdstilladelser til udenlandsk arbejdskraft, der arbejder sammen med ngo'er, og til at sikre, at proceduren er effektiv og gennemsigtig;

16. opfordrer medlemsstaterne og det bredere internationale samfund til at gøre en kraftig og beslutsom indsats, så længe LTTE er opført på ovennævnte liste, med henblik på aktivt at efterforske LTTE's agenter; mener, at dette bør omfatte et reelt håndhævet rejseforbud for at hindre hvervningsagenter og kurerer i at bevæge sig frit omkring, arrest og repatriering af personer, der er involveret i terrorstøtteaktiviteter, beslaglæggelse af aktiver, der har tilknytning til LTTE, som f.eks. organisationens handelsflåde, indefrysning af mistænkelige bankkonti og lukning af virsomheder, der har tilknytning til LTTE; mener, at det kan overvejes at fjerne LTTE fra ovennævnte liste, hvis der skabes en effektiv våbenhvile, terrorismen bringes til ophør, og der indledes konstruktive forhandlinger

17. bemærker lukningen af Tamil Rehabilitation Organisation i Det Forenede Kongerige og de nuværende efterforskninger rettet mod denne organisation og mod kontorer i USA og Australien tilhørende World Tamil Co-ordinating Commitee (international koordineringskomité for tamiler);

18. insisterer på, at alle EU's medlemsstaters regeringer træffer mere effektive foranstaltninger for at hindre indoktrinering og intimidering af tamilske borgere, der er bosat i deres lande, og pengeafpresning til finansiering af LTTE-aktiviteter;

19. gentager sin opfordring til begge parter om som et udtryk for velvillig indstilling at holde op med at anvende antipersonelminer og deltage i fjernelse af dem og opfordrer i denne forbindelse Sri Lankas regering til at foregå med et godt eksempel ved at undertegne Ottawa-konventionen, der forbyder anvendelse af antipersonelminer, og LTTE til at undertegne Geneva Call-organisationens tilsagnsdokument;

20. bemærker, at to tamilske partier, Ceylon Workers Congress og Up Country People's Front, har besluttet at tilslutte sig regeringskoalitionen;

21. opfordrer Sri Lankas regering, United National Party og andre partier til at indgå aftale om et tættere samarbejde, til at gøre en kraftig indsats mod terrorisme, til at behandle legitime tamilske klager og til at udvise en oprigtig vilje til forsoning med de tamilske folk i Sri Lanka; mener, at et vigtigt skridt til skabelse af en passende ramme for bestræbelser af denne art kunne være en snarlig revision af Sri Lankas forfatning — taget i betragtning at Sri Lanka er et af Asiens længst eksisterende demokratier — med henblik på at definere staten som en sekulær, demokratisk republik, hvor alle religioner respekteres;

22. glæder sig over, at præsident Mahinda Rajapaksa har udtrykt vilje til at give det tamilske folk det størst mulige selvstyre, og opfordrer til, at disse ord gives substans; opfordrer yderligere All Party Representative Commitee til at fremskynde sit arbejde, således at realistiske og acceptable forslag kan være klar i løbet af nogle uger frem for nogle måneder, hvilket ville glæde alle tamilske samfund i forbindelse med en fælles løsning; gentager deltagerlandenes erklæring af 30. maj 2006, der opfordrer Sri Lankas regering til at vise, at den er rede til at foretage dramatiske politiske ændringer, der vil føre til skabelsen af en ny styreform, som øger alle srilankaneres rettigheder; opfordrer Sri Lankas regering og deltagerlandene til at bekræfte deres tilslutning til Tokyo-erklæringen og LTTE til at følge den;

23. udtrykker bekymring over konsekvenserne af den genopblussede konflikt for genopbygningen og udlevering af international bistand og bemærker, at selv om EU har bevilget næsten 125mio. EUR til humanitær bistand og til genopbygning i Sri Lanka efter tsunamien, betyder den fortsatte politiske strid omkring Post-Tsunami Operations Management Structure, at udbetalingen af yderligere 50 mio. EUR trækkes i langdrag, hvilket umuliggør vitale genopbygningsprojekter i det nordlige og østlige Sri Lanka; bemærker også Asian Development Banks beslutning om at udsætte finansieringer og vanskelighederne med at videreføre mange infrastrukturprojekter;

24. støtter den handlingsplan for den fordrevne befolkning, som FN's Kontor for Koordination af Humanitære Anliggender følger;

25. opfordrer Rådet, Kommissionen og medlemsstaternes regeringer til at fordoble deres bestræbelser på at bane vej for en stabil og retfærdig fred i Sri Lanka og genskabe sikkerhed og velstand;

26. pålægger sin formand at sende denne beslutning til Rådet, Kommissionen. FN's generalsekretær, Norges regering og de øvrige deltagere i Tokyo-Donorkonferencen og Sri Lankas præsident og regering samt andre parter i konflikten.

[1] EFT C 59 af 23.2.2001, s. 278.

[2] EUT C 47 E af 27.2.2003, s. 613.

[3] EUT C 87 E af 7.4.2004, s. 527.

[4] EUT C 247 E af 6.10.2005, s. 147.

[5] "Vedtagne tekster", P6_TA(2006)0227.

[6] Rådets afgørelse 2006/379/EF af 29. maj 2006 om gennemførelse af artikel 2, stk. 3, i forordning (EF) nr. 2580/2001 om specifikke restriktive foranstaltninger mod visse personer og enheder med henblik på at bekæmpe terrorisme og om ophævelse af afgørelse 2005/930/EF (EUT L 144 af 31.5.2006, s. 21).

--------------------------------------------------